CELEX: 52009XG0130(01)
Language: mt
Date: 2009-01-30 00:00:00
Title: Konklużjonijiet tal-Kunsill dwar l-Ipprogrammar Konġunt fir-Riċerka fl-Ewropa bħala rispons għall-isfidi soċjali ewlenin

30.1.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 24/3
            
         Konklużjonijiet tal-Kunsill dwar l-Ipprogrammar Konġunt fir-Riċerka fl-Ewropa bħala rispons għall-isfidi soċjali ewlenin
   (2009/C 24/04)
   IL-KUNSILL TAL-UNJONI EWROPEA,
   WAQT LI JFAKKAR
   
               —
            
            
               fir-Riżoluzzjoni tiegħu dwar il-CREST (Kumitat tar-Riċerka Xjentifika u Teknika) (28 ta' Settembru 1995) (1) li tawtorizza lil dan il-kumitat b'mod partikolari biex “jippromwovi l-koordinazzjoni mill-Komunità u l-Istati Membri tal-attivitajiet R&Ż tagħhom sabiex jiżguraw konsistenza reċiproka bejn il-linji ta' politika nazzjonali tagħhom u l-politika Komunitarja”;
            
         
               —
            
            
               fir-Riżoluzzjonijiet tiegħu dwar il-ħolqien ta' Żona Ewropea tar-Riċerka u l-Innovazzjoni (15 ta' Ġunju 2000) u dwar it-twettiq taż-Żona Ewropea tar-Riċerka: fil-linji gwida għall-azzjoni tal-Unjoni Ewropea fil-qasam tar-riċerka (2002-2006) (16 ta' Novembru 2000);
            
         
               —
            
            
               fil-konklużjonijiet tiegħu dwar il-progress li nkiseb fl-iżvilupp taż-Żona Ewropea tar-Riċerka u fil-provvista ta' impetu ġdid (26 ta' Novembru 2002);
            
         
               —
            
            
               fil-Green Paper tal-Kummissjoni dwar “Iż-Żona Ewropea tar-Riċerka: Perspettivi Ġodda”;
            
         
               —
            
            
               fil-konklużjonijiet tiegħu dwar il-Futur tax-Xjenza u t-Teknoloġija fl-Ewropa (23 ta' Novembru 2007);
            
         
               —
            
            
               fil-konklużjonijiet tiegħu dwar il-Komunikazzjoni tal-Kummissoni “Pjan Strateġiku Ewropew għat-Teknoloġija tal-Enerġija (Pjan SET) — Lejn ġejjieni ta' emissjonijiet baxxi tal-karbonju” (28 ta' Frar 2008);
            
         
               —
            
            
               fil-konklużjonijiet tiegħu dwar it-tnedija tal-“Proċess ta' Ljubljana” — lejn it-twettiq sħiħ taż-Żona Ewropea tar-Riċerka (30 ta' Mejju 2008);
            
         
               —
            
            
               fil-konklużjonijiet tiegħu “Impenn Komuni tal-Istati Membri biex jikkumbattu l-mard newrodeġenerattiv, b'mod partikolari l-marda ta' Alzheimer” (26 ta' Settembru 2008);
            
         
               —
            
            
               fid-dokument tiegħu dwar Kwistjonijiet Prinċipali (KIP) għall-2008: Kontribut mill-Kunsill Kompetittività lill-Kunsill Ewropew tar-Rebbiegħa (25 ta' Frar 2008), li fih l-Istati Membri u l-Kummissjoni kienu inkoraġġuti biex ikomplu jiżviluppaw inizjattivi għal ipprogrammar konġunt tar-riċerka fl-oqsma li fihom approċċ bħal dan huwa adatt, li jippermetti approċċ aktar strateġiku u strutturat aħjar għat-tnedija ta' programmi konġunti ġodda u għal sejħiet konġunti għal proġetti;
            
         
               —
            
            
               il-konklużjonijiet tal-Kunsill Ewropew tat-13 u l-14 ta' Marzu 2008, li nedew iċ-ċiklu l-ġdid tal-Istrateġija ta' Lisbona mġedda għat-tkabbir u l-impjiegi (2008-2010), u li bil-għan li jiġi sfruttat bis-sħiħ il-potenzjal tal-innovazzjoni u tal-kreattività taċ-ċittadini Ewropej, ikkonfermaw li għandha tingħata attenzjoni partikolari lil aktar inizjattivi għall-ipprogrammar konġunt tar-riċerka;
            
         
               1.
            
            
               JAGĦRAF li, fil-kuntest tal-globalizzazzjoni u tat-tisħiħ tal-kompetizzjoni globali, daħlet kuxjenza fl-Ewropa dwar il-fatt li jeżistu sfidi kbar komuni għas-soċjetà li ebda Stat Membru ma jista' jsolvi waħdu. Ċerti kwistjonijiet relatati ma', pereżempju, it-tibdil fil-klima, it-tixjiħ tal-popolazzjoni, il-provvista tal-enerġija, tal-ilma jew tal-ikel, il-finanzi u s-sigurtà bankarji (2) huma issa ta' tant kobor li l-Ewropa teħtieġ telabora rispons aktar b'saħħtu, ikkoordinat aħjar, aktar koerenti u aktar globali għal dawn l-isfidi;
            
         
               2.
            
            
               IFAKKAR fl-importanza tal-volum tar-riżorsi pubbliċi impenjati għar-riċerka u l-innovazzjoni fid-diversi Stati Membri, inkluż fil-livell reġjonali, u JISSOTTOLINJA l-ħtieġa u l-potenzjal tar-riżorsi xjentifiċi, finanzjarji u umani, ta' aktar kooperazzjoni bejn l-Istati Membri, permezz tal-implimentazzjoni ta' inizjattivi komuni mmirati biex jindirizzaw l-isfidi l-kbar tas-soċjetà, sabiex tissaħħaħ il-kapaċità tal-Ewropa lix tittrasforma r-riżultati tagħha fir-riċerka f'benefiċċji tanġibbli għas-soċjetà u għall-kompetittività globali tal-ekonomija tagħha;
            
         
               3.
            
            
               JISSOTTOLINJA r-rwol importanti tal-Programm Qafas għar-Riċerka u l-Iżvilupp Teknoloġiku (Programm Qafas RŻT) u l-istrumenti relatati bħall-ERA-Net, l-ERA-Net+ u l-inizjattivi bbażati fuq l-Artikolu 169, fil-mobilizzazzjoni tar-riżorsi xjentifiċi u finanzjarji tal-Istati Membri għall-implimentazzjoni ta' inizjattivi ta' R&Ż ta' interess komuni, u JINKORAĠĠIXXI l-użu kontinwu tagħhom fil-kuntest tar-risponsi komuni biex jiġu ffaċċjati l-isfidi ewlenin tas-soċjetà;
            
         
               4.
            
            
               JAGĦRAF ukoll l-importanza tal-attivitajiet eżistenti bil-ħsieb tal-koordinazzjoni ta' programmi mmexxija minn aġenziji nazzjonali u organizzazzjonijiet tar-riċerka f'diversi Stati Membri, inkluż fil-livell reġjonali, u minn organizzazzjonijiet internazzjonali, kif ukoll permezz ta' inizjattivi transkonfinali u intergovernattivi f'dan il-kuntest (EUREKA, COST); u JINKORAĠĠIXXI l-kontinwazzjoni tal-użu tagħhom;
            
         
               5.
            
            
               JAGĦRAF li flimkien mal-istrumenti reġjonali, nazzjonali, intergovernattivi u Komunitarji li diġà jeżistu għall-ġbir jew il-koordinazzjoni tal-isforzi nazzjonali favur ir-R&Ż, hemm ħtieġa dejjem tikber ta' approċċ ġdid aktar strateġiku. Dan l-approċċ għandu jkun ibbażat fuq l-identifikazzjoni konġunta tal-isfidi tas-soċjetà ta' interess komuni u impenn politiku msaħħaħ tal-Istati Membri biex jipprovdu rispons komuni jew koordinat, sabiex jiżdiedu l-effiċjenza u l-effikaċja tal-finanzjament pubbliku għar-R&Ż fl-Ewropa;
            
         
               6.
            
            
               F'dan il-kuntest, JILQA' b'mod favorevoli l-kunċett u l-objettivi tal-ipprogrammar konġunt kif ifformulati fil-komunikazzjoni tal-Kummissjoni “Lejn Programmazzjoni Konġunta tar-Riċerka: Naħdmu flimkien biex nindirizzaw l-isfidi komuni b'mod aktar effettiv”, li tappella għall-istabbiliment ta' proċess immexxi mill-Istati Membri għall-intensifikazzjoni tal-kooperazzjoni tagħhom fil-qasam tar-R&Ż sabiex jiffaċċjaw aħjar l-isfidi ewlenin tas-soċjetà fil-livell pan-Ewropew jew fil-livell dinji, li għalihom ir-riċerka pubblika twettaq irwol ewlieni;
            
         
               7.
            
            
               JISSOTTOLINJA li, waqt li jirrikonoxxi b'mod sħiħ il-kompetenza tal-Istati Membri u r-reġjuni dwar l-għażla tagħhom tal-linji ta' politika dwar ir-riċerka u l-innovazzjoni u l-allokazzjoni relatata tar-riżorsi, il-parteċipazzjoni tal-Istati Membri u l-Istati Assoċjati fil-Programm Qafas fl-ipprogrammar konġunt għandha titwettaq fuq bażi volontarja u skont il-prinċipju ta' ġeometrija varjabbli u aċċess miftuħ. Il-parteċipazzjoni fl-ipprogrammar konġunt għandha tkun ibbażata wkoll fuq l-eċċellenza xjentifika u l-użu sħiħ tal-potenzjal ta' riċerka tal-membri tagħha;
            
         
               8.
            
            
               JINKORAĠĠIXXI lill-Istati Membri, bl-appoġġ tal-Kummissjoni, biex jikkunsidraw kif jistgħu jindirizzaw bl-aħjar mod il-kwistjonijiet li ġejjin matul l-iżvilupp u l-implimentazzjoni ta' ipprogrammar konġunt:–
               
                           —
                        
                        
                           approċċ koerenti dwar il-proċeduri għall-evalwazzjoni bejn il-pari;
                        
                     
                           —
                        
                        
                           approċċ koerenti għall-attivitajiet futuri u għall-evalwazzjoni ta' programmi konġunti;
                        
                     
                           —
                        
                        
                           approċċ koerenti dwar il-finanzjament tar-riċerka transkonfinali mill-awtoritajiet nazzjonali jew reġjonali;
                        
                     
                           —
                        
                        
                           miżuri effettivi biex jiġu żgurati l-aħjar disseminazzjoni u użu tar-riżultati tar-riċerka, fost l-oħrajn permezz ta' prattiki komuni għall-protezzjoni, il-ġestjoni u l-kondiviżjoni tad-drittijiet ta' proprjetà intellettwali;
                        
                     
                           —
                        
                        
                           involviment ta' komunitajiet xjentifiċi varji u, fejn adatt, ta' komunitajiet industrijali.
                        
                     
         
               9.
            
            
               JIKKUNSIDRA li l-kriterji li ġejjin għandhom jgħinu biex jiġu identifikati temi ta' pprogrammar konġunt;
               
                           —
                        
                        
                           hemm impenn suffiċjenti u effettiv tal-Istati Membri kkonċernati;
                        
                     
                           —
                        
                        
                           it-tema tindirizza sfida Ewropea jew globali u hija ffokata b'mod suffiċjenti sabiex ikun jistgħu jiġu stabbiliti u segwiti objettivi ċari u realistiċi;
                        
                     
                           —
                        
                        
                           it-tema toffri valur miżjud ċar għat-total tar-riċerka attwali ffinanzjata mill-fondi pubbliċi u Komunitarji, kemm f'termini ta' ekonomiji ta' skala kif ukoll ta' kopertura tematika aħjar;
                        
                     
                           —
                        
                        
                           il-partijiet interessati rilevanti, sew reġjonali, nazzjonali u Ewropej, inkluż meta adatt, is-settur privat, flimkien mal-komunitajiet xjentifiċi u l-aġenziji ta' finanzjament, kienu involuti fl-iżvilupp tat-tema;
                        
                     
                           —
                        
                        
                           approċċ ta' ipprogrammar konġunt għandu l-potenzjal li jittrasforma r-riżultati ta' riċerka pubblika ta' kwalità f'benefiċċji għaċ-ċittadini Ewropej u għall-kompetittività Ewropea, u li jżid l-effiċjenza u l-impatt tal-finanzjament pubbliku fir-R&Ż li jinvolvi l-inizjattivi pubbliċi ewlenin fil-qasam;
                        
                     
         
               10.
            
            
               JITLOB lill-Istati Membri biex jikkollaboraw f'konfigurazzjoni apposta tal-CREST (minn hawn 'il quddiem imsejħa “Grupp ta' Livell Għoli għall-Ipprogrammar Konġunt” jew GPC) biex jidentifikaw, f'konformità mal-mandat fl-anness, it-temi ta' ipprogrammar konġunt magħżulin b'segwitu għal konsultazzjoni pubblika wiesgħa tad-diversi komunitajiet xjentifiċi reġjonali, nazzjonali u Ewropej […], u tas-settur privat meta dan ikun adatt.
               B'kont meħud tal-kondizzjonijiet qafas stabbiliti fil-paragrafu 8, kull proposta tematika ppreżentata lill-GPC minn wieħed jew aktar mill-membri tiegħu għandha tinkludi suġġerimenti preliminari dwar viżjoni komuni, il-governanza u l-implimentazzjoni tal-inizjattivi ta' ipprogrammar konġunt. Il-GPC għandu jevalwa kull proposta ta' tema għall-ipprogrammar konġunt […] abbażi tal-kriterji stabbiliti fil-punt 9;
            
         
               11.
            
            
               JITLOB lill-GPC biex jidentifika u jissostanza l-ewwel lista ta' għadd limitat ta' temi ta' programmar konġunt fi żmien debitu; u JISTIEDEN lill-Kummissjoni, fl-ambitu tal-kompetenza tagħha, biex tippreżenta proposta għal Rakkomandazzjoni tal-Kunsill bi tħejjija għat-tnedija ta' inizjattivi ta' ipprogrammar konġunt li jikkorrispondu għat-temi identifikati mill-GPC, flimkiem mal-istat attwali tar-riċerka fil-qasam ta' kull waħda minn dawn it-temi, sabiex il-Kunsill ikun f'pożizzjoni li jadotta l-inizjattivi ta' programmar konġunt mhux aktar tard mill-2010;
            
         
               12.
            
            
               JISSOTTOLINJA li l-ipprogrammar konġunt huwa proċess immexxi mill-Istati Membri u li r-rwol tal-Kummissjoni huwa li tiffaċilita l-proċess ta' identifikazzjoni u tipprovdi appoġġ meta jkun meħtieġ;
            
         
               13.
            
            
               F'dan il-kuntest, JENFASIZZA l-ħtieġa li jiġu analizzati r-rilevanza u l-potenzjal tal-istrumenti reġjonali, nazzjonali, Komunitarji u intergovernattivi eżistenti biex ikunu ffaċċjati l-isfidi identifikati tas-soċjetà, u JISTIEDEN lill-Kummissjoni biex twettaq dan l-eżami f'kooperazzjoni mill-qrib mal-partijiet interessati l-oħrajn u tipprovdi kontribut dwar l-istrumenti l-aktar adatti biex jintlaħqu dawn l-isfidi;
            
         
               14.
            
            
               JIKKUNSIDRA li huwa meħtieġ li titnieda inizjattiva pilota ta' ipprogrammar konġunt dwar il-ġlieda kontra l-mard newrodeġenerattiv, b'mod partikolari l-marda tal-Alzheimer, u JISTIEDEN lill-Kummissjoni biex tippreżenta proposta għal Rakkomandazzjoni tal-Kunsill bi tħejjija għat-tnedija tal-implimentazzjoni ta' din l-inizjattiva pilota malajr kemm jista' jkun fl-2009;
            
         
               15.
            
            
               IQIS li l-proċeduri kollha relatati mal-ipprogrammar konġunt tar-riċerka fil-livell Ewropew għandhom jiġu eżaminati fil-qafas tal-approċċ ġenerali għall-ottimizzazzjoni tal-governanza taż-Żona Ewropea tar-Riċerka, kif previst mill-Proċess ta' Ljubljana.
            
         
               16.
            
            
               JISTIEDEN lill-CREST biex jirrapporta, fil-kuntest ta' dawn il-konklużjonijiet, lill-Kunsill dwar l-ipprogrammar konġunt kull sentejn: l-ewwel rapport huwa mistenni fl-2010.
            
         
      (1)  ĠU C 264, 11.10.1995, p. 4.
   
      (2)  Din il-lista ma tippreġudikax temi ta' programmar konġunt li ser jintagħżlu aktar tard.
   
      ANNESS
      Mandat tal-Grupp ta' Livell Għoli dwar l-Ipprogrammar Konġunt (GPC)
      
                  1.
               
               
                  Il-GPC:
                  
                              (a)
                           
                           
                              huwa konfigurazzjoni apposta tal-CREST komposta minn rappreżentanti ta' livell għoli tal-Istati Membri u tal-Kummissjoni, kif ukoll, jekk ikun il-każ, tal-pajjiżi assoċjati;
                           
                        
                              (b)
                           
                           
                              ser ikun ippresedut mir-rappreżentant tal-Presidenza tal-Kunsill ta' dak il-mument;
                           
                        
                              (c)
                           
                           
                              ser ikun responsabbli għall-identifikazzjoni skont proċess kontinwu tat-temi possibbli tal-ipprogrammar konġunt magħżulin b'segwitu għal konsultazzjoni wiesgħa tal-komunitajiet xjentifiċi reġjonali, nazzjonali u Ewropej differenti kif ukoll, jekk ikun il-każ, ta' partijiet interessati pubbliċi u privati oħrajn imsemmijin fil-paragrafu 10;
                           
                        
                              (d)
                           
                           
                              f'dan il-qafas, ikun responsabbli għall-evalwazzjoni ta' kull proposta ppreżentata lilu abbażi tal-kriterji msemmijin fil-paragrafu 9;
                           
                        
                              (e)
                           
                           
                              ser jikkontribwixxi għat-tħejjija tad-dibattiti u d-deċiżjonijiet tal-Kunsill Kompetittività dwar l-ipprogrammar konġunt, skont il-mandat tal-CREST u mingħajr preġudizzju għar-responsabbiltajiet tal-Kumitat tar-Rappreżentanti Permanenti;
                           
                        
                              (f)
                           
                           
                              ser iniedi l-konsiderazzjoni dwar kwistjonijiet imsemmijin fil-paragrafu 8.
                           
                        
            
                  2.
               
               
                  Il-Kummissjoni għandha tappoġġa l-ħidma tal-GPC fl-ambitu tal-kompetenza tagħha.
               
            
                  3.
               
               
                  L-Istati Membri għandhom jaħtru lir-rappreżentanti tagħhom biex jipparteċipaw għal-laqgħat tal-GPC qabel l-aħħar ta' Jannar 2009.